इन्फ्लूएंसर ने कहा- मुझे पुनीत से जान का खतरा, उसे जाहिल-गंवार कहा..तब से मिल रही धमकियां
Bigg Boss OTT 2 - Faizan Ansari Accuses Puneet Superstar Of Mental Harassment. पुनीत सुपरस्टार एक ऐसा नाम है, जो पिछले कुछ दिनों से सोशल मीडिया पर छाया हुआ है। पुनीत ने बिग बॉस OTT के दूसरे सीजन में एंट्री ली और पहले ही दिन घर से बाहर हो गए
पुनीत सुपरस्टार एक ऐसा नाम है, जो पिछले कुछ दिनों से सोशल मीडिया पर छाया हुआ है। पुनीत ने बिग बॉस OTT के दूसरे सीजन में एंट्री ली और पहले ही दिन घर से बाहर हो गए। उनकी कुछ हरकतें बिग बॉस और इसके कंटेस्टेंट को पसंद नहीं आई। अब पुनीत एक कानूनी पचड़े में फंसते दिख रहे हैं।
इन्फ्लूएंसर फैजान अंसारी ने पुनीत के खिलाफ लिखित शिकायत दर्ज कराई है। फैजान का कहना है कि उन्हें सोशल मीडिया पर जान से मारने की धमकी मिल रही है। ये धमकी उन्हें पुनीत सुपरस्टार के साथ एसोसिएट लोगों की तरफ से मिल रही हैं।
दरअसल फैजान ने कुछ दिन पहले पुनीत को अनपढ़ और जाहिल इंसान करार दिया था। इसके बाद से ही उन्हें हेट कमेंट और धमकियां मिल रही हैं।
फैजान ने पुनीत पर किया था कमेंट, तभी से मिल रहीं धमकियां
फैजान ने भोपाल के पुलिस कमिश्वनर को एक पत्र लिखते हुए कहा- पुनीत सुपरस्टार नाम के एक व्यक्ति ने मेरा जीना दूभर कर दिया है। मुझसे एक जगह पूछा गया कि पुनीत सुपरस्टार के बारे में आपकी क्या राय है, तो मैंने कह दिया कि वो एक जाहिल, गंवार और अनपढ़ इंसान है। उसे किसी से बात नहीं करना नहीं आता।
इतना कहने के बाद से ही वो मेरे पीछे पड़ गया। मुझे अब मानसिक रूप से परेशान किया जा रहा है। मेरे साथ कुछ भी अप्रिय घटना होती है तो इसके पीछे पुनीत सुपरस्टार ही जिम्मेदार होगा।
मैं पुलिस से आग्रह करता हूं कि उसे जल्द से जल्द गिरफ्तार करे। मैं ये भी चाहता हूं कि पुलिस. पुनीत से लिखित में इस बात की श्योरिटी ले कि मुझे उससे जान का खतरा नहीं है।
फैजान की पुनीत सुपरस्टार के खिलाफ शिकायत की कॉपी देखिए..
फैजान ने कहा- पुनीत को बिग बॉस के घर में दोबारा जाने से रोके पुलिस
फैजान ने अपनी शिकायत में ये भी कहा- ये संभव है कि पुनीत जल्द ही शो में वाइल्ड कार्ड एंट्री लेकर अंदर चला जाए। अगर ऐसा होता है तो मुंबई पुलिस को इस पर एक्शन लेना चाहिए। उसे शो में वापस जाने पर बिल्कुल रोका जाना चाहिए। ऐसा इसलिए क्योंकि अगर किसी सेलिब्रिटी के ऊपर FIR दर्ज है तो वो किसी भी शो में भाग नहीं ले सकता।
फिलहाल पुलिस इस मामले की जांच कर रही है।
बिग बॉस के इतिहास के पहले कंटेस्टेंट, जो एक दिन में हुए बाहर
पुनीत सुपरस्टार अपने आप को सोशल मीडिया इन्फ्लूएंसर और डिजिटल क्रिएटर कहते हैं। हालांकि वो दूसरे क्रिएटर्स से खुद को अलग मानते हैं। पुनीत आए दिन ऊल जलूल हरकतें कर उसका वीडियो पोस्ट करते हैं। वो कभी अपने ऊपर पेंट का पूरा डिब्बा उड़ेल लेते हैं, कभी जाकर कीचड़ में लेट जाते हैं।
बिग बॉस में भी उन्होंने यही किया। उन्होंने पेस्ट का पूरा ट्यूब अपने चेहरे पर डाल दिया। घर वालों ने इसकी शिकायत बिग बॉस से की। बिग बॉस ने पुनीत को वार्निंग दी, लेकिन जब वो नहीं माने तो उन्हें एक ही दिन में घर से बाहर का रास्ता दिखा दिया।
अपनी शर्तों पर जीने के लिए मशहूर हैं पुनीत सुपरस्टार
पुनीत को कुछ लोग सनकी कहते हैं तो कुछ लोग पागल। लेकिन वो अपनी शर्तों पर जीना पसंद करते हैं। कई पॉडकास्ट में पुनीत ने अपनी एक्टिविटी को डिफेंड भी किया है। पुनीत कहते हैं कि उन्हें अपने वीडियोज से जो पैसे मिलते हैं वो उसका आधा गरीबों को खाना खिलाने में खर्च करते हैं।
उन्होंने अपने सोशल मीडिया पर बच्चों को खाना खिलाने का कई वीडियोज भी शेयर किया है। वो भले ही बिग बॉस में सिर्फ एक दिन रहे। लेकिन वहां से निकलने के बाद उनकी पॉपुलैरिटी में रिकॉर्ड बढ़ोतरी हुई। पहले उनके फॉलोवर्स हजार में थे। बिग बॉस से निकलने के बाद उनकी फॉलोवर्स की गिनती लाखों में हो गई है।